Z Á P I S N I C A č. 3/2009

      Z riadneho zasadnutia Obecného zastupiteľstva v Slaskej, konaného dňa 29. mája 2009 o 18,00 hod. v kancelárii starostu obce.

Prítomní:
Podľa prezenčnej listiny boli prítomní všetci poslanci obecného zastupiteľstva, starosta obce, hlavný kontrolór obce a administratívna pracovníčka obecného úradu.

Program:

1.)	Otvorenie
2.)	Voľba overovateľov zápisnice a uznesení a určenie zapisovateľa
3.)	Kontrola plnenia uznesení č. 23. – 40./2009
4.)	Prehľad príjmov a výdavkov za mesiac február, marec a apríl 2009
5.)	Vyhodnotenie ankety záujmu o domové čističky
6.)	Správa hlavného kontrolóra obce o výsledku následnej finančnej kontroly č. 2/2009 a 3/2009
7.)	Žiadosť p. Jaroslava Fríberta o úpravu prístupovej cesty
8.)	Návrh na riešenie spolufinancovania projektov obce
9.)	Rôzne, diskusia
10.)	Rekapitulácia prijatých uznesení
11.)	Záver

K bodu č. 1

Zasadnutie obecného zastupiteľstva otvoril a viedol starosta obce p. Daniel Gelien, ktorý podľa prezenčnej listiny skonštatoval, že zastupiteľstvo je uznášaniaschopné, nakoľko na zasadnutí sú prítomní všetci poslanci obecného zastupiteľstva. Starosta obce na začiatku rokovania oznámil poslancom, že na obecný úrad boli ešte doručené žiadosti p. Štefana Krausa, p. Emílie Hricovej, p. Bernardíny Janovovej, preto ich navrhol zaradiť na rokovanie v bode žiadosti. Po doplnení bol program obecného zastupiteľstva jednomyseľne schválený v podobe, ktorá je uvedená v tejto zápisnici.
Hlasovanie: za: 5 – Fronc, Ing. Göth, Ing. Hric, Tölgyesi, Mojžišová
                     proti: 0
                     zdržal sa: 0

K bodu č. 2

Za zapisovateľku zápisnice určil starosta obce administratívnu pracovníčku obecného úradu sl. Zuzanu Mojžišovú. Za overovateľov zápisnice a uznesení si poslanci uznesením č. 41/2009 zvolili p. Ing. Miroslava Hrica a p. Jozefa Tölgyesiho.
Hlasovanie: za: 5 – Fronc, Ing. Göth, Ing. Hric, Tölgyesi, Mojžišová
                     proti: 0
                     zdržal sa: 0

K bodu č. 3

Kontrolu plnenia uznesení č. 23. – 40./2009 vykonal starosta obce, ktorý konštatoval, že väčšina uznesení je už splnená a zvyšná časť je v plnení. Obecné zastupiteľstvo túto kontrolu plnenia uznesení zobralo na vedomie uznesením č. 42/2009.
Hlasovanie: za: 5 – Fronc, Ing. Göth, Ing. Hric, Tölgyesi, Mojžišová
                     proti: 0
                     zdržal sa: 0

K bodu č. 4

V materiáloch na zasadnutie obecného zastupiteľstva sa nachádzala aj informácia o príjmoch a výdavkoch obce za mesiace február, marec a apríl 2009 a tak starosta obce hneď otvoril diskusiu k uvedenému bodu. Starosta na začiatku diskusie k tomuto bodu programu oboznámil poslancov s faktom, že príjmy sú nižšie ako výdavky, čo bolo spojené so skutočnosťami, že v mesiaci február sa poskytovala schválená dotácia Rímskokatolíckej cirkvi – farnosť Slaská, a v mesiaci apríl sa uhrádzal súdny poplatok. Zároveň oznámil poslancom, že išlo o rozpočtom schválené výdavky. Poslanec Hric sa zaujímal o výdavky v mesiaci február – Mgr. Hudecová, starosta ho informoval, že uvedený výdavok je za vypracovanie právnej analýzy k súdnemu sporu medzi Obcou Slaská a spol. AZEX, s.r.o. Janova Lehota. Ďalej sa poslanec Hric zaujímal o všetky výdavky spojené s voľbou prezidenta SR. Starosta mu odpovedal, že finančné prostriedky pre všetky voľby sú poskytované každému úradu zo štátneho rozpočtu. Poslanec Hric nemal viac otázok. Poslanec Tölgyesi sa zaujímal o výdavok v mesiaci apríl, išlo o výdavok pre spol. Barbitrans, s.r.o. Ladomerská Vieska, starosta mu odpovedal, že obec získala z Ministerstva obrany SR nákladný automobil V3S. Vzhľadom k tomu, že V3S-ka nebola pojazdná, bolo nutné ju prepraviť z Bratislavy do Slaskej. Uvedená firma zabezpečila prepravu uvedeného auta a suma 929,43 € je suma za prepravu ťahačom. Poslanci obecného zastupiteľstva nemali viac otázok v tomto bode programu a prehľad príjmov a výdavkov za mesiace február, marec a apríl 2009 uznesením č. 43/2009 zobrali na vedomie.
Hlasovanie: za: 5 – Fronc, Ing. Göth, Ing. Hric, Tölgyesi, Mojžišová
                     proti: 0
                     zdržal sa: 0

K bodu č. 5

Ďalším bodom programu bolo vyhodnotenie ankety, v ktorej sa skúmal záujem občanov o domové čističky. Starosta obce oboznámil poslancov, že anketové lístky boli doručené do každej domácnosti a že občania mali možnosť odovzdať vyplnené anketové lístky do schránok, ktoré boli umiestnené v miestnej predajni COOP Jednota, na pošte, alebo na obecnom úrade. Možnosť vyjadriť sa k domovým čističkám využilo len 58 domácností, z toho 56 sa vyjadrilo, že majú záujem o zriadenie uvedenej čističky a 2 domácnosti nemajú záujem o domové čističky. Po tejto informácii starosta otvoril diskusiu k uvedenému bodu. Poslanec Göth sa zaujímal o to, prečo sa vyjadrilo len tak málo domácností. Starosta obce mu odpovedal, že občania mali 4 týždne na vyjadrenie sa, ale napriek tomu sa vyjadrilo len 58 domácností. Ďalej poslanec Göth predniesol návrh, že by bolo možno lepšie, keby sa v obci zriadilo pár väčších čističiek, na ktoré by boli napojené domácnosti. Poslanci požiadali starostu, aby zabezpečil zakreslenie záujemcov do katastrálnej mapy a aby zistil, v akej podobe bola schválená novela zákona o odpadoch. Potom sa obecné zastupiteľstvo rozhodne ako v danej veci postupovať a či sa obec bude uchádzať o projekt domových čističiek. Poslanci nemali viac otázok k tomuto bodu programu a informáciu o vyhodnotení ankety záujmu o domové čističky zobrali na vedomie uznesením č. 44/2009.
Hlasovanie: za: 5 – Fronc, Ing. Göth, Ing. Hric, Mojžišová, Tölgyesi
                     proti: 0
                    zdržal sa: 0

K bodu č. 6

Ďalším bodom v programe bola správa hlavného kontrolóra obce o výsledku následnej finančnej kontroly č. 2/2009 (hospodárenie s technickými prostriedkami) a č. 3/2009 (správnosť platov starostu obce a zamestnancov obce). Starosta obce odovzdal slovo hlavnému kontrolórovi obce p. JUDr. Beličkovi, aby uvedené správy predniesol poslancom obecného zastupiteľstva. Hlavný kontrolór obce vo svojej správe č. 2/2009 uviedol, že skúmal hospodárenie s technickými prostriedkami obce a že následnou finančnou kontrolou neboli zistené žiadne závažné nedostatky. Vo svojej správe poukázal na to, že osobné auto Renault má riadnu evidenciu jázd. Čo sa týka vozidla V3S, traktora a ostatnej techniky – kosačky, tak tam sa taká podrobná evidencia nevedie a to vidí ako nedostatok. Ďalej v správe uvádza, že jednotlivé druhy techniky, by mal starosta obce odovzdať zamestnancom obce ako zverený nástroj v zmysle zákonníka práce. Po prečítaní správy č. 2/2009 požiadal starosta obce poslancov o prípadné otázky k správe hlavného kontrolóra. Poslanci nemali žiadne otázky a tak starosta odovzdal slovo opäť kontrolórovi obce, aby predniesol správu č. 3/2009. V uvedenej správe sa kontrolór zameral na kontrolu platov starostu obce a zamestnancov obce. Kontrolór obce vo svojej správe uviedol, že všetci zamestnanci majú platobné dekréty s ohľadom na každoročnú valorizáciu od 1. januára kalendárneho roku. Ďalej uviedol, že jednotlivým zamestnancom chýbajú pracovné náplne a taktiež dohody o hmotnej zodpovednosti. Kontrolór obce poznamenal, že vykonanou kontrolou neboli zistené žiadne závažné nedostatky. Poslanci nemali pripomienky k uvedeným správam a tak správy hlavného kontrolóra obce o výsledku následnej finančnej kontrole č. 2/2009 a č. 3/2009 zobrali na vedomie uznesením č. 45/2009.
Hlasovanie: za: 5 – Fron, Ing. Göth, Ing. Hric, Mojžišová, Tölgyesi
                     proti: 0
                     zdržal sa: 0

K bodu č. 7

Pán Štefan Kraus, bytom Slaská č. 199, doručil na obecný úrad žiadosť o vyjadrenie k vydržaniu pozemku, zapísanom na LV č. 722 po jeho právnej predchodkyni Karolíne Futákovej. Poslanci k uvedenej žiadosti nemali pripomienky a uznesením č. 46/2009 súhlasili s vyjadrením obce k vydržaniu nehnuteľnosti zapísanej na LV č. 722.
Hlasovanie: za: 5 – Fronc, Ing. Göth, Ing. Hric, Mojžišová, Tölgyesi
                     proti: 0
                     zdržal sa: 0

Ďalšou žiadosťou o vydanie potvrdenia k vydržaniu, bola žiadosť p. Emílie Hricovej, bytom Salská č. 210. Išlo o nehnuteľnosť po jej právnej predchodkyni Kraolíne Futákovej, zapísanej na LV č. 722. Poslanci k uvedenej žiadosti nemali pripomienky a uznesením č. 47/2009 súhlasili s vyjadrením obce k vydržaniu nehnuteľnosti zapísanej na LV č. 722.
Hlasovanie: za: 4 – Fronc, Ing. Göth, Mojžišová, Tölgyesi
                     proti: - 0
                     zdržal sa: 1 – Ing. Hric

Žiadosť o vydanie potvrdenia k vydržaniu nehnuteľností doručila aj p. Bernardína Janovová, bytom M.R.Štefánika 25/53, 965 01 Žiar nad Hronom. Ide o nehnuteľnosti po jej švagrovi Pavlovi Janovovi, zapísané na LV č. 617, 732, 412 a 1014. Vo svojej žiadosti uvádza, že p. Pavol Janov, bol jej švagor a že právni nástupcovia p. Pavla Janova, jeho manželka a deti, nakoľko žijú v Českej republike, nemajú žiadne výhrady , o čom svedčia aj písomné vyjadrenia, ktoré doložila ako prílohu. Poslanci vzhľadom k tomu, že p. Janovová mala aj prehlásenia dedičov po p. Pavlovi Janovovi, nemali pripomienky k uvedenej žiadosti a uznesením č. 48/2009 súhlasili s vyjadrením obce k vydržaniu nehnuteľností zapísaných  na LV č. 617, 732, 412 a 1014.
Hlasovanie: za: 5 – Fronc, Ing. Göth, Ing. Hric, Mojžišová, Tölgyesi
                     proti: - 0
                     zdržal sa: - 0

Ďalšou žiadosťou bola žiadosť od p. Jaroslava Fríberta, bytom Slaská č. 235, v ktorej žiada obecné zastupiteľstvo o súhlas s úpravou prístupovej cesty k pozemkom zapísaným na LV č. 587 v k.ú. Slaská. Ide o úpravu miestneho chodníka na príjazdovú cestu prostredníctvom betónových kociek tak, aby boli zachované aj zelené pásy a aby bolo možné prejsť osobných autom k pozemkom uvedeným na LV č. 587. Obecné zastupiteľstvo v rámci rozpravy vyjadrilo súhlas s úpravou prístupovej cesty, avšak za určitých podmienok. Predovšetkým nepôjde o miestnu komunikáciu, ale len o obslužnú komunikáciu. Žiadateľ vykoná túto úpravu na vlastné náklady, taktiež na vlastné náklady spevní po celej dĺžke prístupovej cesty breh miestneho potoka. Údržbu vytvorenej cesty vykoná žiadateľ, ktorý berie na vedomie, že nejde o miestnu komunikáciu a tak prípadný odvoz komunálneho odpadu bude žiadateľ riešiť prenesením zbernej nádoby na existujúcu miestnu komunikáciu. Žiadateľ bude upozornený, že súhlas obecného zastupiteľstva nenahrádza súhlas iných orgánov štátnej správy, ktoré by mohli byť realizáciou úpravy priamo dotknuté. Uvedený súhlas s úpravou príjazdovej cesty schválili poslanci uznesením č. 49/2009.
Hlasovanie: za: 5 – Fronc, Ing. Göth, Ing. Hric, Mojžišová, Tölgyesi
                     proti: 0
                     zdržal sa: 0

K bodu č. 8

Ďalším bodom programu bol návrh starostu obce na riešenie spolufinancovania projektov obce. Vzhľadom na skutočnosť, že obec už má schválené niektoré projekty, ktoré musí spolufinancovať, je potrebné doriešiť otázku spolufinancovania. Ďalej spolufinancovanie si vyžadujú aj projekty, ktorých schválenie sa očakáva tento rok a samozrejme aj projekty, ktoré sa budú v budúcnosti ešte len predkladať. Starosta obce ďalej uviedol, že v písomnej správe, ktorú dostali poslanci obecného zastupiteľstva sa nachádzal aj materiál, ktorý presne poukazuje o aké projekty ide. Podotkol, že sú to všetko projekty, ktoré sú rozvojové, ako je prístupová cesta k domu smútku, bezdrôtový rozhlas, výsadba areálu vedľa predajne COOP Jednota, rekonštrukcia miestnych komunikácií, kompostáreň, doplnenie verejného osvetlenia a mnohé ďalšie. V správe sú tiež uvedené sumy potrebné na spolufinancovanie jednotlivých projektov, kde sa spolufinancovanie pohybuje od 5 do 14 % z celkovej ceny projektu. Starosta obce navrhol poslancom obecného zastupiteľstva možnosti, ktorými by sa dalo spolufinancovanie projektov vyriešiť. Prvým spôsobom je navýšenie úveru obce. Toto riešenie bolo prerokované aj s bankou a vzhľadom, že obec mala v roku 2008 dobré hospodárenie, banka úver môže kedykoľvek navýšiť na sumu 73.026 €. V súčasnosti dlh obce predstavuje sumu 8.300 €. Druhým riešením na získanie finančných prostriedkov je predaj časti majetku obce a to konkrétne predaj poľnohospodárskej pôdy. Samozrejme, že by išlo o pôdu, ktorá nie je v záujmových lokalitách obce. Nakoľko je obec vlastníkom poľnohospodárskej pôdy v objeme 43,94 ha, mohlo by sa predať 10-12 ha pôdy, keďže v posledných rokoch obec pôdu kupovala a to výhodne. V prípade schválenia predaja pôdy by sa na webovej stránke obce zverejnila ponuka s určením lehoty na doručenie cenových ponúk od jednotlivých záujemcov. Hlavný kontrolór obce vyjadril názor, že nie je zástancom prijímania úverov, ktoré sú podľa neho nevýhodné a ktoré sa v konečnom dôsledku preplácajú. Poznamenal, že nepozná v okolí v okrese obec, ktorá by v poslednom období kúpila toľko nehnuteľností ako Slaská a investovala peniaze do pozemkov. Výhodnosť kúpy poukazuje podľa neho na fakt, že teraz by bolo prospešné časť nehnuteľností predať za zaujímavú cenu, čím by sa obci nielen vrátila počiatočná investícia, ale získala by aj finančné zdroje na spolufinancovanie projektov. Hlavný kontrolór obce tiež vyjadril pochvalu nad množstvom projektov, ktoré má Slaská pripravené aj s vysporiadanými pozemkami a v mnohých prípadoch aj s platnými stavebnými povoleniami. Sám by však radšej odporučil neprijímať úver, ale predaj časti majetku. Poslanec Göth reagoval, že nesúhlasí s navýšením úveru, nakoľko je to zbytočná finančná záťaž pre obec práve v čase hospodárskej krízy. Úver je podľa neho výhodný len pre poskytovateľa a zbytočne zaťaží rozpočet obce. Ocenil skutočnosť, že obec v posledných rokoch úverovú zaťaženosť znižuje postupne na nulu a bol by rád, keby to aj tak zostalo. Vyjadril sa radšej za predaj časti poľnohospodárskej pôdy, ktorú sme aj v minulosti výhodne nakupovali od 1 Sk/m2 až po 7 Sk/m2. Poznamenal, že všetci poslanci by mali vyjadriť svoj názor k možnosti riešenia spolufinancovania projektov. On osobne je za predaj pozemkov za podmienky zverejnenia predaja na webovej stránke obce, aby mali možnosť prihlásiť sa všetci prípadní záujemcovia. S týmto návrhom sa stotožnili aj ostatní poslanci obecného zastupiteľstva. Ďalej poslanec Göth navrhol, aby cena za m2 nebola v žiadnom prípade nižšia ako 0,27 €/m2. Poslanec Fronc súhlasil s názorom neprijímať úver a radšej predať časť poľnohospodárskej pôdy. Osobne navrhol predať 12 ha v cene od 0,27 €/m2 do 0,33 €/m2, čím by sa získali finančné prostriedky na rozvojové projekty. Táto suma síce nepokryje spoluúčasť obce vo všetkých projektoch, ale tie najdôležitejšie by boli realizovateľné. Poslanci obecného zastupiteľstva uvedený návrh o možnostiach riešenia spolufinancovania projektov zobrali na vedomie uznesením č. 50/2009 s tým, že všetci odmietli riešiť spolufinancovanie projektov obce prijatím úveru a súhlasia s predajom časti majetku v budúcnosti.
Hlasovanie: za: 5 – Fronc, Ing. Göth, Ing. Hric, Mojžišová, Tölgyesi
                     proti: 0
                     zdržal sa: 0

K bodu č. 9

Na obecný úrad bol doručený návrh od Pozemkového spoločenstva poľnohospodárskych a lesných pozemkov urbárnikov obce Slaská na schválenie odmeny starostovi obce. V uvedenom návrhu sa uvádza, že spoločenstvo previedlo 700 € na účet obce Slaská za administratívne práce a za právnu pomoc v priebehu roka 2008. Z uvedenej sumy bolo 350 € vyplatené administratívnej pracovníčke sl. Mojžišovej a zvyšných 350 € sa navrhuje vyplatiť starostovi obce za aktivity v prospech spoločenstva. Poslanci nemali výhrady k uvedenému návrhu, nakoľko boli tieto finančné prostriedky poukázané na účet obce práve na tento účel. Poslanci obecného zastupiteľstva uznesením č. 51/2009 schválili vyplatenie odmeny starostovi obce vo výške 350 € brutto z finančných prostriedkov PSPaLUP Slaská.
Hlasovanie: za: 5 – Fronc, Ing. Göth, Ing. Hric, Mojžišová, Tölgyesi
                     proti: 0
                     zdržal sa: 0

K bodu č. 10

Rekapituláciu prijatých uznesení predniesol starosta obce v podobe spísaných uznesení č. 41/2009, 42/2009, 43/2009, 44/2009, 45/2009, 46/2009, 47/2009, 48/2009, 49/2009, 50/2009 a 51/2009.

K bodu č. 11

Starosta obce poďakoval všetkým za účasť na zasadnutí obecného zastupiteľstva. Termín ďalšieho zasadnutia určil na 26.6.2009.

Zapísala: Zuzana M o j ž i š o v á, v.r.

Daniel G e l i e n, v.r.
starosta obce

Ing. Miroslav H r i c, v.r.
overovateľ

Jozef T ö l g y e s i
overovateľ